Na podlagi 58. člena ter 4. odstavka 68. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb; v nadaljnjem besedilu: ZJU) in 18. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. [139/06](http://www.uradni-list.si/1/objava.jsp?sop=2006-01-6046) in [104/10](http://www.uradni-list.si/1/objava.jsp?sop=2010-01-5343)) Statistični urad Republike Slovenije (v nadaljnjem besedilu: SURS), Litostrojska 54, 1000 Ljubljana, objavlja javni natečaj za zasedbo prostega uradniškega delovnega mesta:

**Svetovalec - pripravnik (šifra dm 1350) v Sektorju za metodologijo in standarde, v Oddelku za metodologijo.**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali
* najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali
* najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Skladno z 2. členom Pravilnika o trajanju pripravništva, načinu, poteku in programu usposabljanja pripravnikov (Uradni list RS, št. 28/09, v nadaljevanju Pravilnik) ter prvim odstavkom 106. člena ZJU je pripravnik oseba, ki nima ustreznih delovnih izkušenj v skladu z zakonom in prvič sklene pogodbo o zaposlitvi, ustrezno stopnji njene strokovne izobrazbe, z namenom, da se usposobi za opravljanje dela. Za pripravnika se šteje tudi oseba, ki sklene delovno razmerje in se usposablja za opravljanje dela, če je bila predhodno že zaposlena in še ni končala pripravniške dobe oziroma si ni pridobila dovolj ustreznih delovnih izkušenj za zasedbo delovnega mesta, ustreznega njeni izobrazbi. Pripravnik se sprejme v delovno razmerje za določen čas trajanja pripravniške dobe.

**Delovne naloge povzete iz sistemizacije delovnega mesta:**

- sodelovanje pri pripravi predpisov in drugih zahtevnejših gradiv,

- pomoč pri zbiranju, urejanju in pripravi podatkov za oblikovanje zahtevnejših gradiv,

- usposabljanje za samostojno oblikovanje manj zahtevnih gradiv s predlogi ukrepov,

- pomoč pri opravljanju drugih nalog podobne zahtevnosti,

- usposabljanje za samostojno pripravo analiz, informacij, poročil in drugih gradiv,

- spremljanje predpisov delovnega področja.

**Izbrani kandidat se bo s pomočjo mentorja na delovnem mestu svetovalec – pripravnik usposabljal za:**

- pripravo vzorčnih načrtov in vzorčnih okvirov za statistična raziskovanja, ki jih izvaja SURS,

- izdelavo vzorcev (za potrebe SURS in zunanje naročnike),

- analizo kakovosti vzorčnih okvirov, iz katerih se pripravljajo vzorci,

- analizo in obravnavo neodgovorov (uteževanje),

- izračunavanje natančnosti statističnih ocen,

- svetovanje pri metodologiji izvedbe statističnih raziskovanj (vzorčni načrt, velikost vzorca, način zbiranja podatkov)

- sodelovanje pri oblikovanju sistemskih rešitev na področju splošne metodologije,

- programiranje v programskem orodju SAS, enem od glavnih orodij za analizo podatkov, za statistično obdelavo podatkov.

Poleg tega bo sodeloval pri vzpostavljanju podatkovnih baz, sodeloval s strokovnjaki s posameznih vsebinskih področij na SURS in se udeleževal različnih tečajev in konferenc, kjer bo pridobival znanje z delovnega področja, ki ga bo opravljal.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja/raven in smer izobrazbe (študijski program) ter leto in ustanova, na kateri je bila izobrazba pridobljena;
2. izjavo kandidata, da:

- je državljan Republike Slovenije,

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in o tem, da ni bil obsojen na nepogojno kazen zapora v trajanju več kot šest mesecev,

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo, da za namen tega natečajnega postopka dovoljuje SURS-u pridobitev podatkov iz uradne evidence (v primeru, da kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Natečajna komisija bo strokovno primernost kandidatov presojala na podlagi navedb v prijavi in priloženih pisnih izjav ali razgovora s kandidati ter s pisnim oziroma praktičnim preverjanjem kandidatovega znanja, v kolikor bo to potrebno.

Kandidati, ki ne bodo izpolnjevali natečajnih pogojev se, v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. [139/06](http://www.uradni-list.si/1/objava.jsp?sop=2006-01-6046) in [104/10](http://www.uradni-list.si/1/objava.jsp?sop=2010-01-5343)), ne bodo uvrstili v izbirni postopek.

**Od kandidata pričakujemo:**

* znanje osnov programiranja (SAS, R, Stata, Python, SQL, …),
* znanje uporabe računalniških programov: MS Word, MS Excel, MS Access,
* znanje angleškega jezika (razumevanje, branje, pisanje),
* poznavanje področij verjetnosti in statistike,
* poznavanje statističnih postopkov in metod,
* sposobnost analitičnega razmišljanja,
* sposobnost dobrega pisnega in ustnega izražanja.

Prav tako od kandidata pričakujemo pripravljenost za samostojno in timsko delo, zanesljivost, natančnost, prilagodljivost, komunikativnost in organiziranost.

Z izbranim kandidatom bomo sklenili pogodbo o zaposlitvi za določen čas 10 mesecev za čas opravljanja pripravništva (delovno mesto svetovalec – pripravnik, plačni razred 24 oziroma 1134,27 bruto), s polnim delovnim časom.

SURS, ki je med petimi najbolj inovativnimi organi v državni upravi, izbranemu kandidatu nudi zaposlitev v urejenem, prijetnem in varnem delovnem okolju, z zanimivimi in raznolikimi delovnimi nalogami, z možnostjo za osebni in strokovni razvoj, rednim plačilom, skrb za zdravje na delovnem mestu in ugoden delovni čas.

Izbrani kandidat bo delo opravljal v poslovnih prostorih SURS-a, Litostrojska 54, Ljubljana.

Kandidat vloži prijavo na priloženem obrazcu »Vloga za zaposlitev«, ki jo pošlje v zaprti ovojnici z označbo: »za javni natečaj za prosto dm svetovalec – pripravnik šifra 1350, številka 1102-4/2023«, na naslov: SURS, Litostrojska 54, 1000 Ljubljana, in sicer v roku 8 dni po objavi na osrednjem spletnem mestu državne uprave GOV.SI in na spletni strani Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.surs@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v roku 90 dni od objave na osrednjem spletnem mestu državne uprave GOV.SI. O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani. Obvestilo o končanem natečajnem postopku bo objavljeno na osrednjem spletnem mestu državne uprave GOV.SI.

Informacije o izvedbi javnega natečaja daje Marija Žerjav Prosen, telefon: 01 2416 419, informacije o delovnem področju pa mag. Maja Sever, telefon: 01 2340 816.

V besedilu javnega natečaja uporabljeni izrazi, zapisani v moški slovnični obliki, so uporabljeni kot nevtralni za moške in ženske.